બીજી બાજુ હરીફ એઆઇએડીએમકેમાં પણ જૂથબંધી બંધ થઈ નથી. શશીકલાનો ભત્રીજો પેટાચૂંટણીમાં જીતી ગયો છે. તેમની મન્નારગુડી ગેંગ પોતાના વિસ્તારમાં પકડ ધરાવે છે તેવો ખ્યાલ આવ્યો છે. પન્નીરસેલ્વમ અને પલાનીસામી વચ્ચે હાલમાં સમાધાન થયેલું લાગે છે, પણ તેની પાછળ કેન્દ્ર સરકારનું દબાણ અને ભાજપનો દોરીસંચાર વધારે છે. જૂથબંધીમાં ભાજપ કોને ટેકો આપશે તે નક્કી નથી ત્યાં સુધી જ બંને જૂથો ચૂપ બેઠા છે. પન્નીરસેલ્વમ જયલલિતાની પસંદગી હતા, જ્યારે પલાનીસામી શશીકલાની. પણ પલાનીસામીએ જ આખરે ભાજપને કહેવા પ્રમાણે શશીકલાને પડતા મૂક્યા તેના કારણે ભાજપની નીકટ હોવાનું કહી શકે. પરંતુ શશીકલાએ તેમને પન્નીરસેલ્વમની સામે પસંદ કર્યા હતા તે ભાજપ ભૂલી ના શકે. તેથી જયલલિતાની પસંદગીના નેતા પન્નીરસેલ્વમ પણ ભાજપને વધારે પસંદ પડી શકે છે.